title: Fonema prepalatal fricativo xordo
text: O fonema prepalatal fricativo xordo se representa en idioma aragonés con una X u con IX como grafía més ampla que fa compatible a pronunciación occidental sin -i- con a pronunciación oriental con -i-, que no ye por influencia catalana como comunment se piensa, y representa un fenomeno fonetico antigo relacionau con a influencia celta en as luengas romances occidentals.
  
  Orichen 
  Lo suyo orichen puet estar:
  
   A X latina, que se pronunciaba /KS/:
   BUXUS > buxo O grupo latino -SK-:
   COGNOSCERE > conoixer ASKIATA > xata
   O grupo latino PS:
   IPSE > ixe
   O grupo latino -SSY-:
   BASIARE > Baixar
   PASSERE > Paxaro
   PISSIARE > Pixar
   Poquismos casos a partir d'a S- inicial, que en cheneral se conserva:
   SURDUS > xordo
   En este zaguer caso s'ha de parar cuenta que ye una fosilización d'o prefixo ex- latín como en:
   Xarmiento, derivau probable d'o verbo *EX-SARMENTARE.
   Xartica, derivau probable d'o verbo *EX-ARTICARE.
  
  Representación en as grafías medievals 
  En os textos medievals aragoneses, primero en latín y dimpués en romance aragonés s'ha representau en cheneral como x, pero tamién de muitas atras trazas, yx, ix, ss, is, sc, ç, de belunas d'estas en da noticia Manuel Alvar en lo suyo libro "Estudios sobre el dialecto [sic] aragonés" en o capítol dedicau a las grafías d'os textos en latín notarial aragonés:
   ix: Peixón, aixadero, leixar.
   yx: deyxastes.
   sc: Scavierri, Escabierri, fasca, Scemenones, Scemeno, Escaberri, Frascino, Scemenonis, Scemena, Uso, etc...
   is: kaisal, aisaricum, aisada, aisadero, bais, faisa, faisina y faiso. Talment n'estos casos siga una grafía influita por a grafía occitana.
   ss: Artasso, Frasseneto, Artasso, Cassar, Esseie, vassiella y issida, en poquismas vegadas.
   s: de fueras de bell caso de Artasona, Frasenatello, esida, asadero queda redueita a los derivaus de Ximeno como Semen, Semenez, Simeno, Semenones, que se veyen a sobén por ser nombres comuns en os textos medievals aragoneses.
   sc: Excemenones.
   si: Xiarg, que s'explica como grafía por metatesi de is.
   c, ç, sç, sz, xs, z: Eçeia, Sçauerrilatre, azsada, Saxsa, laxso, denzalon, muito rarizas.
  
  Variants 
  Lo suyo orichen en aragonés coincide en cheneral con atros idiomas d'arredol, y como en estos atros idiomas, a x puet tener una i acompanyanta pronunciando-se ix. En aragonés se produce en a zona oriental. Ixa i no ye un catalanismo fonetico como s'ha dito, car en mozarabe toledano se deciba faisa (faxa) y en francés se diz laiser (deixar). Seguntes a grafía de Uesca ixa i no s'ha d'escribir fueras d'os casos en que se quiera expresar la pronunciación reyal (lo que se fa n'esto ye lo contrario que en catalán, on s'escribe encara que los parlants orientals no la pronuncien).
  
  En o dialecto semontanés y un poquet en atros se produce o fenomeno de cheada, lo fonema prepalatal fricativo xordo s'ha perdiu (dependendo d'as palabras) y en cuenta d'este fonema s'emplega lo fonema prepalatal africau xordo, que se representa graficament por ch. Seguntes a grafía de Uesca n'estos casos s'ha d'escribir -x- encara que se pronuncie -ch-, fueras d'os casos en que se quiera expresar la pronunciación real.
  
  Xeada 
  
  Xeada ye l'adaptación d'una palabra cambiando un fonema por -x-; ye una parabra presa de lo gallego paralela a gheada. Este fenomeno fonolochico lo trobamos en galicismos, occitanismos y castellanismos.
  
  Bi ha fonema prepalatal fricativo xordo en galicismos que han plegau ta bella val pirenenca (xendarme) y que representan l'adaptación mas pareixida de lo fonema prepalatal fricativo sonoro de lo francés (on ye gendarme), lo mesmo que pasaba en aragonés medieval con la trascripción de bell toponimo castellano u catalán que teneban ixe fonema (lo toponimo catalán Pena-Roja s'escribió Penyarroxa en lo fogache de 1495).
   
  A xeada ha esdeveniu una traza incorrecta de traducir u adaptar palabras a l'aragonés por parte de bell neoparlant sin parar cuenta en a verdadera fonetica aragonesa, y mesmo en os primers libros escritos en defensa de l'aragonés se podeba veyer escritas adaptacions con xeada como Alfaxarín, que ye Alfacharín en aragonés y ye escrito en os textos medievals con a lochica j u i en cuenta de con x.
  
  Se veiga tamién 
   Consonants oclusivas xordas intervocalicas.
  
  Bibliografía 
   Miguel Angel Pallarés: Papeleros genoveses en la Zaragoza bajomedieval. Revista Zurita 67-68.
   Joan Veny: Contacte i contraste de llengues i dialectes. Biblioteca de lingüística catalana.
   Juan Zonaras: Libro de los emperadores. (Versión aragonesa del compendio de historia universal patrocinada por Juan Fernández de Heredia). Larumbre Clásicos aragoneses.
   Manuel Alvar: Estudios sobre el dialecto aragonés. Institución Fernando el Católico. (1987).
  
  Fonemas